重九招許真諸友登高和許韵
作者：陳宓
朝代：宋

paragraphs: 群公錯落俱瓊瑰，胸蟠萬古高嵬崔。
紅塵絕點不涴眼，更上翠壁陳尊罍。
天低舉手挼斗柄，挹彼鉅海傾蠡杯。
酒酣咳唾作飛雪，下視不覺蘇紘垓。
須臾萬象著，耿耿見中台。
蒼生墮崖下，仰首歌康哉。
寒芒爲一正，昌運行當開。
回光更願親蒿萊，山林自古多奇才。